**apel**

**către conducerea republicii moldova**

**Domnului Nicolae Timofti,**

**Preşedintele Republicii Moldova**

**Domnului Adrian Candu,**

**Președintele Parlamentului Republicii Moldova**

**Domnului Pavel Filip,**

**Prim-ministrul Republicii Moldova**

**Stimată conducere,**

Facem apel către Domniile Voastre de a vă asuma întreaga responsabilitate pentru asigurarea securităţii ecologice a Republicii Moldova şi pentru a contracara interesele de grup ale unor cercuri influente de la putere, care pun în pericol real resursele acvatice ale ţării destinate alimentării cu apă potabilă a milioane de cetăţeni. După ce reţeaua hidrografică a R. Moldova a fost degradată în perioada sovietică, iar cele peste trei mii de râuri mici au devenit puternic poluate şi transformate în canale de deşeuri, după ce au fost distruse peste o sută de mii de hectare de zone umede care depozitau milioane de metri cubi de apă dulce, iar fluviul Nistru şi râul Prut au suportat pierderi uriaşe în urma extragerilor de nisip, iată că milionarii care îşi scot profiturile din agricultură, manifestând un egoism feroce, nu numai că refuză să investească în reabilitarea şi utilizarea apelor de suprafaţă, dar încă mai şi fac presiuni diverse ca ecologiştii şi oamenii de știință să le permită să utilizeze apele subterane pentru irigarea terenurilor agricole. Consecinţele acestor presiuni pot lăsa pe termen nelimitat milioane de cetăţeni fără apă potabilă. Dacă se va ceda acestor presiuni şi se va legifera accesul diferitelor grupuri de interese la rezervele strategice de resurse acvatice din subteranul R. Moldova, consecinţele vor fi dramatice, milioane de cetăţeni urmând să fie lipsiţi pe termen nelimitat de accesul la apa potabilă.

Vă informăm că organizațiile de mediu din R. Moldova au dezbătut esenţa acestor cereri neîntemeiate şi îşi anunță ferm poziția de respingerea oricărei forme de facilitare a accesului grupurilor de interese la depozitele de ape subterane în scopul irigării terenurilor agricole.

Pornind de la repetatele note informative emise de către Academia de Științe a Republicii Moldova în legătură cu această problemă, întreaga societate civilă își exprimă îngrijorarea în privința șirului de consecințe negative ale acestei practici: deteriorarea calității solurilor din cauza gradului înalt de mineralizare a apelor subterane, poluarea acviferelor subterane prin nerespectarea normelor tehnice și, nu în ultimul rând, epuizarea rapidă a depozitelor de ape subterane în favoarea unor practici agricole care pot fi satisfăcute cu ajutorul apelor de suprafață. Acest procedeu se află exact la opusul gestiunii durabile a resurselor naturale, întrucât sacrifică rezervele strategice de apă (care vor asigura într-un viitor nu foarte îndepărtat sursa numărul unu de apă potabilă pentru populație) în scopul unor câștiguri economice imediate.

Această abordare egoistă este total iresponsabilă din punct de vedere ecologic, pornind în special de la faptul că există alternative de asigurare a necesarului de apă pentru terenurile agricole, mai puțin costisitoare și cu un impact redus asupra mediului. Mai mult decât atât, având în vedere că nu s-au făcut cercetări aprofundate asupra cantităţii de ape din subteranul republicii și că nu există date actualizate în privința depozitelor de apă subterană, considerăm că facilitarea acestei proceduri în necunoștință de cauză contravine atât bunului simț, cât și principiului securităţii ecologice şi celui al unei bune guvernări a mediu.

De aceea, ne opunem categoric facilitării procesului de obținere a permisului special de utilizare a apelor subterane, proces legiferat prin articolul 45, alineatul 2 din Legea apelor (Nr. 272 din 23.12.2011) și solicităm abrogarea acestui alineat din Legea sus-numită. Având în vedere că în această lege există o altă prerogativă de importanță indiscutabilă care eclipsează orice alte aspecte - asigurarea apei potabile pentru populația R. Moldova – noi considerăm deosebit de periculoasă utilizarea resurselor de apă subterană în scopuri agricole în situația în care 90% din populația țării nu are acces la apă potabilă de calitate.

Mai mult decât atât, insistăm asupra studierii ştiinţifice amănunțite a acestei probleme, inclusiv sub aspect hidrologic, geologic și pedologic. Totodată, subliniem necesitatea ca aceste studii să fie efectuate și semnate de către experți din străinătate pentru a garanta acuratețea și neutralitatea rezultatelor finale.

Sperăm ca Apelul organizaţiilor neguvernamentale de mediu să vă determine să vă asumaţi întreaga răspundere pentru asigurarea cu apă potabilă a milioane de cetăţeni moldoveni, să acționaţi în beneficiul generaţiilor de astăzi, de mâine şi de totdeauna neadmițând utilizarea depozitelor strategice de ape subterane în alte scopuri.

21 aprilie 2016

*Semnatari:*

Alecu Reniţă, Mişcarea Ecologistă din Moldova

Ilya Trombițchi, Asociaţia Internaţională Eco-TIRAS

Valentin Ciubotaru, A.O. BIOS

Iordanca-Rodica Iordanov, A.O. EcoContact

Ioana Bobînă, A.O. Asociaţia Femeilor pentru Protecţia Mediului şi Dezvoltarea Durabilă

Lilia Curchi, A.O. Asociaţia Jurnaliştilor de Mediu şi Turism Ecologic din Republica Moldova

Valeria Șvarț-Gröger, A.O. EcoVisio

Victor Cimpoieș, A.O. Cutezătorul

Alexandru Nistiriuc, Media-Grup Meridian, Postul de radio EcoFM

Steliana Burlacu, A.O. Academia de Științe a Mediului

Gheorghe Şova, A.O. Alianţa între Generaţii

Elena Zubcov, A.O. Ecotox

Viorel Miron, A.O. Asociația de Dezvoltare a Turismului în Moldova

Andrei  Mărcuță, A.O. Asociația Obștească pentru copii și tineret „Codrenii”, Milești, Nisporeni

Petru Leuca, A.O. Societatea Bioremedierii Ecosistemelor Acvatice şi Amfibiene Antropizate „Euribiont”

Valeriu Rusu, A.O. ADR „Habitat”

Natalia Ciobanu, Platforma Națională de Mediu și Sănătate

Corneliu Mârza, A.O. Asociația de Informare și Educație Ecologică „Ecosfera”

Eugeniu Graur, A.O. „Certitudine”

Rodica Frecăuțanu, A.O. „Caroma Nord”

Dumitru Arion, A.O. „Viitorul Verde”

Eugenia Bagrin, A.O. „Viitorul”, Sălcuţa, Căuşeni

Natalia Suruceanu, Centrul Regional de Mediu, Moldova

Maria Sandu, A.O. „Calitatea Mediului”

Liuba Bălan, A.O. „Speranța”

Vitalie Ajder, A.O. Societatea pentru Protecția Păsărilor și a Naturii

Tatiana Marin, A.O. Mișcarea Ecologistă Ștefan Vodă

Iuliana Cantaragiu, A.O. Centrul Național de Mediu

Nicolae Moscalu, A.O. Moștenitorii